Det står ikke helt klart, præcist hvad Aalborg Kommune betalte 100.000 kroner for i forbindelse med tv-programmet Nybyggerne tilbage i 2017. Det kom frem på et online byrådsmøde tirsdag eftermiddag, som TV2 Nord har fået kommunaldirektør Christian Roslevs talepapir fra. Bolden begyndte at rulle i sidste uge, da det uafhængige medie Frihedsbrevet bragte en artikel om, at Aalborg Kommune i 2017 betalte 100.000 kroner til entreprenøren Jesper Skovsgaard og hans virksomhed 2E Group for en reklamefilm. Manglende journalisering Byrådet har efterspurgt indsigt i beslutningsprocessen omkring overførslen samt dokumentation for, hvad kommunen fik for pengene. Og det fik de tirsdag eftermiddag svar på - men svaret er imidlertid, at der hersker uklarhed omkring hele forløbet. Aalborg Kommune har nemlig ikke kendskab til, hvem der producerede den del af tv-programmet, hvor kommunen blev eksponeret: - Dialogen omkring eksponeringen og markedsføringen med videre er varetaget af den ikke længere ansatte leder og det har ikke været muligt at finde dokumentation herfor, står der i Christian Roslevs talepapir fra mødet. Det erkender kommunaldirektøren som en klar fejl. -  Det er selvfølgelig ikke godt nok – også her burde sagsforløbet være blevet journaliseret, lød det ifølge oplysningerne. Aalborg Kommune kan heller ikke finde noget klip eller optagelser i arkiver med mere, der skulle kunne dokumentere, at man modtog en reklamevideo. - Helt uholdbart Enhedslistens Per Clausen rejser ovenpå mødet hårdt kritik af hele forløbet: - Hele sagen er en rendyrket skandale, for selvfølgelig kan man ikke overføre 100.000 kroner til en privat virksomhed uden at vide, hvad man får for pengene, siger han. Byrådsmedlemmerne fik svar på flere af deres spørgsmål i sagen på mødet, men det rejser blot ny undren. - Nu ved vi, at den her bevilling blev givet uden der var en sagsbeskrivelse. Der var ingen journalisering og intet referat, slår Per Clausen fast. - Man står tilbage med spørgsmålet: Hvad er det i grunden helt præcis, Aalborg Kommune har betalt for? - Man har sikkert betalt for noget andet, men det foreligger ikke. Så vi ved det ikke, siger Per Clausen. Ikke et generelt problem På trods af, at kommunen tidligere har fået omfattende kritik for manglende journalisering i andre henseener, så er den manglende journalisering i netop denne sag ikke udtryk for et generelt problem i borgmesterens forvaltning. Det fastslog kommunaldirektøren ifølge talepapiret på tirsdagens møde. Han kunne dog ikke udelukke, at der kunne være sket fejl i forhold til journalisering i andre sager gennem de seneste seks år. - Det vil vi rette op på – vi har tidligere haft igangsat initiativer herom og er også ved at planlægge yderligere kurser i journalisering for medarbejdere og ledere generelt, fremgår det af Christian Roslevs talepapir. Hør kommunaldirektøren redegøre for sagen her: Hvorfor en undtagelse? Hos Enhedslisten undrer Per Clausen sig efter den melding. - Hvis det kun er sket i det her tilfælde, hvorfor har man så gjort, som man har gjort her? Spørger han. - I virkeligheden er der kun én, der kan svare på det, og det er borgmesteren, konkluderer han. Borgmester Thomas Kastrup-Larsen er i øjeblikket sygemeldt med stress.

Opsummering:
På et byrådsmøde tirsdag eftermiddag sagde kommunaldirektøren i Aalborg Kommune, at der herskede uklarhed i aftalen om en reklamefilm til 100.000 kroner.